  Майя Бывальцева Кунгож сьӧрын улӥсь соотечественникъёслы Россие интыяськыны юрттонъя кун элькун программая 2017-тӥ арын Удмуртие 77 адями вуиз. Кызьы ивортӥз элькунъя кунпуш ужъёсъя министерствоысь миграци ужпумъёсъя управленилэн кивалтӥсез Константин Дубровин, ар пумозь оглом 361 адямиез кутыны чакламын. Лыктэмъёс пӧлысь 40 адями Украиналэн кунмуртъёсыз, 18 мурт Узбекистанысь вуиз. Озьы ик Удмуртие улыны выжизы Арменилэн 7 кунмуртъёсыз, Казахстанлэн 6 кунмуртъёсыз, Молдавилэн 2 кунмуртъёсыз, но быдэн одӥген Азербайджанлэн, Белоруссилэн, Таджикистанлэн, но Туркменилэн кунмуртъёссы. Константин Дубровинлэн верамезъя, программа улсын кык арскын элькунэ 541 адями лыктӥз. Со пӧлысь 80 процентлэсь уноез — Украиналэн кунмуртъёсыз. Управленилэн кивалтӥсез пусйиз, соотечественникъёс улосвылысь каръёсын гинэ ӧвӧл, гуртъёсын но уже интыясько. Программае пыриськисьлэсь свидетельствозэ басьтон понна одӥгез курон — ӧнер дышетскем луыны кулэ. «Кун программае вань пыриськисьёс пӧлысь милям 50 процент палаезлэн ӧнеръя вылӥ дышетскемзы, 44 процентэзлэн шоръёзо ӧнер дышетскемзы. 24 студентъёс Удмуртиысь дышетсконниосын тодон-валанъёс басьто, 19-эз со пӧлысь — вылӥ дышетсконниосын но 5-ез — шоръёзо ӧнер дышетсконниосын», — пусйиз Дубровин. Удмуртие вуисьёс пӧлын тодосъя 2 кандидатъёс но вань, Украинаысь лыктӥсьёс пӧлысь одӥгезлэн тодосъя 60 ужъёсыз вань, Россиын 5 изобретениослы патент сётэмын ни, али со машинаос лэсьтон удысын ужа. Программа 2015-тӥ арысь пӧсьтолэзьысен ужа. Таяз арын ужан дырыз йылпумъяське, но полициысь полковниклэн верамезъя, со азьланьтэмын луоз. Константин Дубровинлэн верамезъя, 2015–2016 аръёсы кун программае ваньмыз сямен пыриськисьёс Росси паспорт басьтӥзы ни. Тегъёс: Мерлык МВД Удмуртия мигрантъёс  